Αξιοποίηση πολυμέσων με τρισδιάστατα κινούμενα σχέδια στη μάθηση κινητικών δεξιοτήτων
Authors: Κιουμουρτζόγλου Ιορδάνης 
Published: May 2022

Αξιοποίηση πολυμέσων με τρισδιάστατα κινούμενα σχέδια στη μάθηση κινητικών δεξιοτήτων.Σκοπός της παρούσας έρευνας ήταν α. η δημιουργία ενός εκπαιδευτικού λογισμικού στη λογική των Συστημάτων Διαχείρισης Μαθημάτων (ΣΔΜ) συμβατού με τις ανάγκες μάθησης βασικών δεξιοτήτων του βόλεϊ και β. η αξιολόγηση της αποτελεσματικότητας της συνδυασμένης χρήσης του λογισμικού με την προσέγγιση της ανεστραμμένης τάξης (flipped learning) στη μάθηση τριών βασικών δεξιοτήτων της πετοσφαίρισης (ποιοτικά και ποσοτικά), στη γνωστική μάθηση (τεχνική και κανονισμούς), στο κλίμα παρακίνησης, στην εσωτερική παρακίνηση, στην αντιλαμβανόμενη αλληλεπίδραση στη χρήση υπολογιστών και στην ικανοποίηση από τη διαδικασία μάθησης, αρχάριων αθλητριών Πετοσφαίρισης. Για της ανάγκες της έρευνας δημιουργήθηκε ο ιστότοπος www.minivolley.gr. Ο ιστότοπος που δημιουργήθηκε περιελάβανε σκίτσα, τρισδιάστατα, κινούμενα σχέδια και βίντεο-διαλέξεις, που παρουσίαζαν την τεχνική των θεμελιωδών δεξιοτήτων και τους κανόνες του παιχνιδιού. Στο συγκεκριμένο ιστότοπο ανέβηκαν συνολικά 35 βίντεο, με ασκήσεις εξάσκησης και παρουσιάσεις για τη διδασκαλία και τη μάθηση, σχετικά με τη θεωρητική προσέγγιση του μίνι βόλεϊ και αναλυτικές επιδείξεις με οδηγίες για την εκτέλεση των βασικών δεξιοτήτων που απαιτούνται σε αυτό. Επιπλέον, διέθετε σχετικούς συνδέσμους και ερωτηματολόγια (αξιολόγησης γνώσης, εσωτερικών κινήτρων, παρακίνησης, ικανοποίηση κ.λπ.), που είχαν σκοπό τη διερεύνηση και άλλων στόχων της έρευνας πέραν της ποιοτικής και ποσοτικής αξιολόγησης της μάθησης και εκτέλεσης των βασικών δεξιοτήτων του μίνι βόλεϊ. Επίσης ο ιστότοπος διέθετε δυνατότητες μέσα από φόρουμ για την επικοινωνία των αθλητριών σε μικρές ομάδες, όπως αυτές χωρίσθηκαν πριν την παρέμβαση. Στη συγκεκριμένη έρευνα συμμετείχαν 121 αθλήτριες (πειραματική και ομάδα ελέγχου) 10 έως 12 ετών (ΜΟ=10,79, ΤΑ=1,12), με προπονητική εμπειρία μέχρι 2 χρόνια (ΜΟ=1,47, ΤΑ=1,4). Οι αθλήτριες της πειραματικής ομάδας (ν=66), που ήταν μέλη σε τμήματα υποδομής ομάδων του βόλεϊ είχαν την παρότρυνση και οδηγία να τον επισκέπτονται και σε καθημερινή βάση, αν ήταν δυνατό. Ενώ οι αθλήτριες της ομάδας ελέγχου (ν=55) ακολουθούσαν απλά μια τυπική τυπική διδασκαλία/εξάσκηση. Οι αθλήτριες συμμετείχαν σε 20 προπονητικές μονάδες με συχνότητα 3 φορές την εβδομάδα, για 60΄ η κάθε προπονητική μονάδα. Η δομή της προπονητικής μονάδας ήταν 20΄ προθέρμανση, ασκήσεις και παιχνίδια πολύπλευρης αθλητικής προετοιμασίας (δύναμη, ταχύτητα, χρόνος αντίδρασης, επιδεξιότητα, σκάλες, άλματα κλπ.). Το κυρίως μέρος ήταν για 30΄-35΄ η παρέμβαση για τη μάθηση δεξιοτήτων (κάθε προπόνηση είχε συγκεκριμένο στόχο και 4-5 ασκήσεις για την επίτευξη του επιθυμητού αποτελέσματος). Πραγματοποιήθηκαν τρεις μετρήσεις αρχικές, τελικές (μετά από 4 εβδομάδες και διατήρησης (2 εβδομάδες χωρίς εξάσκηση στις συγκεκριμένες δεξιότητες), στην ποιοτική και ποσοτική αξιολόγηση των τριών δεξιοτήτων (πάσα, μανσέτα και σερβίς). Επίσης οι ασκούμενες συμπλήρωσαν ερωτηματολόγια για τη γνωστική απόδοση (τεχνική και κανονισμούς), την εσωτερική παρακίνηση, το κλίμα παρακίνησης, την ικανοποίηση και τη στάση προς την τεχνολογία. Τα αποτελέσματα έδειξαν ότι οι αθλήτριες και των δυο ομάδων βελτιώθηκαν σε όλες τις δεξιότητες με αυτές της πειραματικής ομάδας να είναι καλύτερες της ομάδας ελέγχου, εκτός της ποσοτικής απόδοσης (knowledge of result), όπου υπήρξε βελτίωση μεταξύ των μετρήσεων, αλλά δεν υπήρξαν διαφορές μεταξύ των ομάδων. Σχετικά με τη γνώση της τεχνικής και των κανονισμών υπήρξαν σημαντικές διαφορές μεταξύ των αθλητριών ομάδων, με την πειραματική να είναι καλύτερη. Η αξιολόγηση της εσωτερικής παρακίνησης, της αύξησης των κινήτρων και της ικανοποίησης από τη συμμετοχή στη συγκεκριμένη προσπάθεια, όπως και οι στάσεις των αθλητριών προς την τεχνολογία που δήλωσαν οι αθλήτριες της πειραματικής ομάδας, είχαν θετικά αποτελέσματα. Συμπερασματικά μπορεί να ειπωθεί ότι επειδή οι κινητικές δραστηριότητες συνίστανται κυρίως από τη νοητική απεικόνιση μιας διαδικασίας δράσης, τα οπτικά κινούμενα σχέδια που είναι ενσωματωμένα στα εκπαιδευτικά εργαλεία ΤΠΕ μπορούν να θεωρηθούν ως σχετικά βοηθήματα για την νοητική αναπαράσταση/εκτέλεση/διόρθωση και ασκούν άμεση επίδραση στην απόδοση μιας δεξιότητας. Προτείνεται στου εκπαιδευτικούς Φ.Α. και στους προπονητές να χρησιμοποιούν ανεπιφύλακτα την τεχνολογία και πιο συγκεκριμένα τα πολυμέσα σαν συμπληρωματικό μέσο απόδοσης και μάθησης κινητικών και αθλητικών δεξιοτήτων.